Kristian Thulesen Dahl (DF), 2000-12-14:
Nu vil jeg gerne komme med et tilbud til hr. Peter Duetoft.
Jeg er ikke sikker på, hr. Peter Duetoft vil tage imod det, men jeg vil alligevel forsøge. Og det er selvfølgelig lidt i relation til hr. Peter Duetofts bekymringer om visse dele af Dansk Folkepartis udlændingepolitik i forhold til integration.
Hvis CD vil være med til seriøst at diskutere antallet af personer af fremmed herkomst, der kommer til Danmark hvert år, så vil vi også godt være med til at diskutere, hvordan vi så integrerer de mennesker, som kommer til det danske samfund.
Men for os er det nødvendigt at se det i en sammenhæng.
Det er halsløs gerning at tro, at man kan integrere sig ud af, at der kommer et sted mellem 15.000 og 20.000 fra fjerntliggende lande med en hel anden kulturbaggrund end den danske til det danske samfund hvert år.
Det er efter vores opfattelse halsløs gerning.
Man kan bevilge milliarder efter milliarder for at prøve at få integreret de her mennesker.
Det er skruen uden ende.
Det vil ikke kunne lade sig gøre.
Og derfor er det nødvendigt, at vi får fremprovokeret
også den anden del af debatten.
Og hvis man får fat i det, så er det fuldstændig rigtigt, at så vil der være nogle mennesker, der skal blive i det danske samfund, og som vi så må diskutere, hvordan vi får integreret i det danske samfund.
Jeg vil sige til hr. Ole Hækkerup, at nu har den her debat jo kørt over to dage, og hvis hr. Hækkerup havde fulgt med i debatten i går om ændringsforslagene, ville han have noteret sig, at jeg tog ordet dér som ordfører og gjorde rede for præcis det, vi havde sagt under eurokampagnen, og sagde, at det stod vi ved nu, fordi vi mener, at samfundsøkonomisk har vi det godt i Danmark.
Der går det faktisk godt.
Og der er jo et offentligt overskud, der er et overskud på statens finanser, og det bliver endda 15 mia. kr. større i år end forventet.
Overskuddet næste år forventes også at blive det dobbelte, og det sagde vi under eurokampagnen - eller kronekampagnen vil vi hellere kalde det - og det siger vi nu.
Aktiekurserne er steget, og det er derfor, det også har været så fantastisk at opleve, hvordan man har forsøgt også i finanslovdebatten at sno sig uden om, at man faktisk havde sagt dér i dagene op til afstemningen den 28. september, at hvis det blev et nej, så ville regeringen foreslå et økonomisk indgreb, så ville man lave en anden finanslov, for finansloven var jo lavet på baggrund af, at det blev et ja.
Og der savner vi jo stadig væk Socialdemokraternes svar
på: Jamen hvordan kan det være, at det er gået så godt, når man nu havde indtrykket af, at der ville ske det modsatte?
Det har hr. Hækkerup ikke forholdt sig til.
Så må jeg sige til hr. Frank Aaen: Jamen altså helt ærligt, er det virkelig baggrunden for hr. Frank Aaens diskussion om udlændinge og sådan noget, at hvis man er dansk statsborger, så er man pr. definition en hvid person?
Er vi virkelig på det niveau?
Er det det, vi diskuterer?
Hr. Frank Aaen siger, at vi i vores program skelner på hudfarve, fordi vi i vores program har stående, at nogle offentlige ydelser gives til danske statsborgere.
Jamen, for pokker,
det fremgår da af konventionerne; man må da gerne have forskelligheder i forhold til statsborgerskab contra ikke-statsborgerskab.
Det er da en soleklar konventionsret, et land har.
Og hvem der har fået dansk statsborgerskab - jamen hvad har det at gøre med, hvilken farve folk har?
Jeg har da aldrig kendt mage, hvis det er det, vi skal diskutere.
Jeg kan bekræfte det med alment boligbyggeri, at vi ikke ønsker at yde mere til det område.
Jeg kan også bekræfte, at vi stemte imod et ændringsforslag i går, der ville give en højere betaling til den almennyttige boligsektor.
Og så må jeg sige til hr. Henrik Svane om det med integration: Jamen det er jo meget godt at ville forpligte os på integration.
Men altså når det fosser ned med vand i et overfyldt badekar og det løber over og hr. Henrik Svane kommer løbende med karkludene for at få tørret op, så er vi altså lidt fokuseret på at få lukket for hanen og så begynde at tørre op.
Hr. Henrik Svane forholder sig kun til den del, der handler om at få tørret vandet op fra gulvet.